VSA wens Ramaphosa gelukPres. Cyril Ramaphosa tydens die inhuldigingsgeleentheid. (Foto: SA Government via Twitter) Die Verenigde State het pres. Cyril Ramaphosa gelukgewens met sy inhuldiging as president Saterdag. “Die Verenigde State sluit aan by Suid-Afrikaners en die wêreld in hul gelukwense aan Cyril Ramaphosa met sy inhuldiging as president van die Republiek van Suid-Afrika en wil lede van die sesde demokraties verkose parlement ook gelukwens,” het die Amerikaanse ambassade in ŉ verklaring gesê. “Ons sien daarna uit om saam met Suid-Afrika te werk om ekonomiese groei en wedersydse handel en beleggings te bevorder, asook om Suid-Afrika se pogings te steun om die MIV/vigs-pandemie te beëindig deur die Amerikaanse president se noodplan vir vigsverligting (Pepfar). “Ons koester ons verhouding met Suid-Afrika en wil aanhou belê in die vennootskap met die nuwe regering, asook in mens-tot-mens-skakeling deur ons opvoedkundige, kulturele en professionele uitruilprogramme.”